סם המבורג

סמואל (סם) המבורג (באנגלית: Sam Hamburg,‏ 1 בספטמבר 1899 - 26 במאי 1976) היה חוואי יהודי אמריקאי, תושב קליפורניה. בשנות ה-50 וה-60 של המאה ה-20 סייע לפיתוח החקלאות בישראל, והחדיר למשק הישראלי גידול כותנה ועגבניות לתעשייה. עיתונות התקופה תארה אותו כ"אבי הכותנה הישראלית". המבורג נולד בפינסק, אז ברוסיה, לאהרון לייב ושנה (שושנה) המבורג. ב-1912 נשלח לבדו לארץ ישראל, התגורר אצל קרובי משפחה, ולמד בגימנסיה הרצליה. לקראת סוף מלחמת העולם הראשונה התגייס לגדודים העבריים. ב-1920 יצא המבורג לארצות הברית ולמד חקלאות באוניברסיטת קליפורניה בברקלי ובדייוויס. אחרי סיום לימודיו החל לעבד שטחים גדולים במערב עמק סן חואקין. ב-1932 יסד חווה בשטח של 8,000 אקר (32,000 דונם), דרומית לעיירה לוס בנוס במחוז מרסד, כ-150 קילומטר דרומית מזרחית לסן פרנסיסקו. כמות המשקעים הקטנה באזור (כ-230 מ"מ לשנה בממוצע) חייבה הקמת מפעל השקיה חדשני, ששאב מים לגובה 90 מטר מעל פני הנהר הקרוב, ואיפשר גידולי שדה מגוונים. המבורג פיתח את גידול הכותנה באזור, ובסוף שנות ה-30, לפני הנהגת הקטיף הממוכן, העסיק כ-150 קוטפי כותנה. הוא נודע ביחסו ההוגן לפועליו, והיה גאה במבני המגורים שהקים עבורם. המבורג הגיע לישראל ב-1952, כדי ליעץ למשרד החקלאות. בהדרכתו, החל פיתוח מהיר של ענף הכותנה. הקושי העיקרי - נזקי מזיקים - נפתר באמצעות החלפת חומרי ההדברה. האתר הראשון שהמבורג בחר, בין נווה אור לירדנה בעמק בית שאן, נקרא על שמו "חוות שמואל". המבורג שלח להדרכה בישראל מנהלים ומומחים מחוותו, ביניהם טייס ריסוס, וארח בחוותו חקלאים משתלמים ביניהם ברוך צפריר מקיבוץ אשדות יעקב איחוד. ביולי 1955, בהזמנת משרד החקלאות, השתתף בהכנת תוכנית לעיבוד שטחי החולה אחרי ייבוש האגם. הוא עמד בקשר הדוק עם מנכ"ל משרד החקלאות, חיים גבתי, לימים שר החקלאות, ומאוחר יותר אף בנה לעצמו בית בקיבוצו של גבתי, יפעת. ב-1965 יזם המבורג, על סמך ניסיונו בקליפורניה, גידול עגבניות בהיקף נרחב לתעשייה ולייצוא, תוך שימוש בקטיף מכני. המבורג נישא ב-1926 לאליס זקס (1905–2001), אז מורה ולימים פעילה חברתית ופוליטית, והיה אב לשלושה. בנו אהרון (1939–1975), שניהל את החווה בלוס בנוס ואף השתלב בפעילותו של המבורג בישראל, נספה בשרפה בגיל 35. בשנת 1966 לקה המבורג במחלת גייאן-בארה, איבד את שמיעתו ונעזר בכיסא גלגלים. ב-1972 מכר את חוותו. המבורג נפטר ב-26 במאי 1976. קרן סם המבורג, הקרויה על שמו, מעניקה פרסים שנתיים למגדלי כותנה מצטיינים. Alice Hamburg, Tova Gazit, Ruth Kelson Rafael, Sam Hamburg, agricultural pioneer in California and Israel, Western Jewish History Center, Judah L. Magnes Museum, 1989 נתן אלתרמן, הנטע החדש, דבר, 11 במרץ 1955 ד. דיוקנאי, ראשים בישראל - סם המבורג, מעריב, 18 במרץ 1955 שאול הון, הדוד סם לא נרתע - התפתחות ענף הכותנה בעשור הראשון אישרה העזתו של סם המבורג, מעריב, 8 באוגוסט 1963 עודד קפליוק, הדוד סם, דבר, 30 ביוני 1965 יהושע משולח, סם המבורג הולך בשדות הזהב הלבן, דבר, 9 באוגוסט 1968 אהרן פריאל, החלום החדש של סם המבורג - לביצוע: שדות הארץ יתכסו עגבניות, מעריב, 16 בספטמבר 1968 חיים גבתי, סאם המבורג - מפתח הכותנה בישראל, דבר, 28 ביוני 1976 קרן סם המבורג באתר המועצה לייצור ושיווק כותנה בע"מ מסמכי סם המבורג(הקישור אינו פעיל) באוסף מגנס לאמנות וחיים יהודיים, ספריית בנקרופט, אוניברסיטת קליפורניה בברקלי ‏Sam Hamburg's legacy - Eccentric Los Banos grower vital to Israeli ag, ‏ Merced Sun-Star, July 1988 ינסו לגדל כותנה בנגב, מעריב, 7 במרץ 1952 הכנות לגידול כותנה בישראל, דבר, 28 במרץ 1952 אנו מגדלים כותנה, דבר, 18 בספטמבר 1953 "חוות שמואל" לחקלאות נחנכה בעמק בית שאן, על המשמר, 19 ביוני 1953 תכנית להכשרת שטחי החולה המיובשים, דבר, 13 ביולי 1955 י. שיוו, הופעל קומביין לקטיף עגבניות, דבר, 24 באוגוסט 1966 Local activist Alice Hamburg dies at 95, מאת ג'ודית' שר, The Berkeley Daily Planet, ‏ 14 בנובמבר 2001 ‏ Aron Hamburg wins Young Farmer Title, ‏ The Modesto Bee‏, 10 בדצמבר 1967 Tell Death Cause in Hamburg Case,‏ Merced Sun-Star, ‏ 4 באפריל 1975 ‏Sam Hamburg, valley farm leader, dies at 77, ‏ The Modesto Bee, ‏27 במאי 1976 מת סם המבורג אבי הכותנה הישראלית, דבר, 28 במאי 1976 קרן פרסים לחקלאים על-שם סם המבורג, דבר, 27 בספטמבר 1976 מקבלי הפרסים מקרן סם המבורג מיום היווסדה באתר המועצה לייצור ושיווק כותנה בע"מ